Lisbeth Bech-Nielsen (SF), 2025-11-20:
Med det her lovforslag bliver der givet en bemyndigelse til ministeren til at regulere støj fra lufthavnen.
Støj er et reelt samfundsproblem, og på Amager er der siden 2021 kommet 45.000 klager over støj.
Støj bliver også linket til en række konkrete fysiske sundhedsproblemer, indlæringsvanskeligheder og andet.
Når det nogle gange i Folketingssalen her og i debatten generelt bliver gjort til et spørgsmål om, om man vil have en lufthavn eller ej, synes jeg simpelt hen, det er en forfladigelse af debatten.
Københavns Lufthavn er kritisk infrastruktur, men det er Heathrow i London altså også, og det er Schipol i Amsterdam også.
De to lufthavne, som er nogle af de største i Europa, kan godt finde ud af at gå længere.
De kan lave støjvolde, og de kan lave en række initiativer i forhold til nogle af de her ting.
Det er, hvad vi i SF beder om at man i højere grad også tænker ind her.
Om præcis en uge skal vi også i Folketinget behandle et forslag mod partikelforurening, som vi i SF har fremsat.
Vi ønsker, at der bliver fastsat en grænse for både støj, lugt og udledning af ultrafine partikler fra Københavns Lufthavn og andre lufthavne.
Når vi nu taler om Københavns Lufthavn, er den jo også særlig, fordi det er et ejerskab, som staten har taget på sig.
Derfor synes vi, vi har et særligt, ekstra ansvar for beskytte de mange mennesker, som bor på Amager, og som bor i Tårnby og i Dragør.
Jeg synes simpelt hen, det er næsvist at sige, at folk, der er flyttet til områder i nærheden af lufthavnen, har vidst, at den lå der, og det må de bare finde sig i.
Det synes jeg simpelt hen ikke er rimeligt.
Selvfølgelig er det rimelige krav at stille.
Selvfølgelig er det rimeligt at sige, at man skal have en reel støjhandlingsplan.
Selvfølgelig er det rimeligt at sige, at vi ikke skal tilsidesætte EU-direktiver eller den støjhandlingsplan, der allerede er blevet sat i gang.
Og jeg er en lille smule skuffet over, at en ordfører fra Venstre ikke kan sige, om det i orden at tilsidesætte et støjdirektiv fra EU eller ej.
Det var et meget konkret spørgsmål.
For den bekymring, der er i høringssvarene, er jo, at den her bemyndigelse til ministeren reelt er en tilsidesættelse af EU's støjdirektiv, at det er en reel tilsidesættelse af den støjhandlingsplan, der blev sat i gang i 2024.
Derfor synes jeg også, det er rimeligt at spørge, og det har jeg selvfølgelig også tænkt mig at gøre i forhold til ministeren, om man er villig til at tilsidesætte det.
For så har vi også nogle helt andre problemer.
Det her lovforslag giver nogle meget, meget vide bemyndigelser til én minister og en minister, som vi ikke har oplevet i tilstrækkelig grad vil sikre den rette balance imellem lufthavnen og alle de borgere, der skal leve med både støjforurening og partikelforurening.
I Danmark skal vi selvfølgelig have gode lufthavne, og os, der bor på Amager, er også glade for at have den lufthavn.
Vi synes bare, at man skal gøre så meget, man overhovedet kan, for at have den lufthavn og samtidig reducere støjforureningen og partikelforureningen og gøre de ting, der kan betyde, at der er en balance imellem at bo på Amager, i Tårnby og i Dragør og vide, at der ikke er en masse skridt, der ikke er taget, fordi man bare ikke gider, eller fordi det er en lille smule irriterende for lufthavnen eller selskaberne derude at tage de skridt.
Derfor vil vi stille en række ændringsforslag til det her forslag, så vi kan få en sikkerhed for, at den her bemyndigelse ikke bare bliver en åben ladeport til at tilsidesætte støjhandlingsplanen, og at man med det her lovforslag siger, at selvfølgelig er det helt oplagt at bruge den her mulighed til at få lavet en reel støjhandlingsplan i forhold til nogle af de ønsker, som er kommet fra de berørte kommuner og fra borgerne i forhold til også at lave reelle reduceringer af støjforurening.
Med de ord vil jeg sige, at det kommer meget an på, om der er et ønske om at gøre noget reelt ved nogen af de her problemer, hvorvidt SF kan stemme for det her lovforslag eller ej.
Så jeg glæder mig til at høre, hvad ministeren har at sige til det.
Tak for ordet.